จรัมพร เชื่อศก.ไทยแกร่งฝ่าศก.โลกได้
เปิดฉาก งานไทยแลนด์โฟกัส 2012 "จรัมพร" เชื่อเศรษฐกิจไทยและบริษัทจดทะเบียนแข็งแกร่งฝ่าปัญหาเศรษฐกิจโลกไปได้
29 ส.ค. 2555

เปิดฉาก งานไทยแลนด์โฟกัส 2012 "จรัมพร" เชื่อเศรษฐกิจไทยและบริษัทจดทะเบียนแข็งแกร่งฝ่าปัญหาเศรษฐกิจโลกไปได้
วันนี้ ตลาดหลักทรัพย์ร่วมกับบล.ภัทร และธนาคารแห่งอเมริกา เมอร์ริล ลินซ์ จัดงานสัมมนา"ไทยแลนด์โฟกัส 2012" ภายใต้หัวข้อ"ประเทศไทยกับการเตรียมตัวสู่การเติบโตครั้งใหม่" ในการสัมมนาครั้งนี้ มีผู้เข้าร่วมหลากหลายทั้งจากตลาดทุนของไทย ผู้ร่างนโยบายเศรษฐกิจและผู้บริหารระดับสูงจากบริษัทจดทะเบียนในตลาดหลักทรัพย์มากกว่า 90 แห่ง
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า ประเทศไทยยังคงมีความมั่นใจในความแข็งแกร่งและคงทนทางเศรษฐกิจ แม้จะประสบปัญหาเศรษฐกิจโลกชะลอตัว รวมทั้งปัญหาการเงินในยุโรป และเชื่อว่าบริษัทจดทะเบียนยังคงแข็งแกร่งในสถานการณ์เช่นนี้ 
"เศรษฐกิจที่ชะลอตัวลง และวิกฤตด้านการเงินที่กำลังดำเนินไปในยุโรปมีผลต่อเศรษฐกิจไทยเพียงเล็กน้อย โดยเฉพาะอย่างยิ่งต่อบริษัทจดทะเบียนของเรา นอกจากนี้ พื้นฐานเศรษฐกิจของไทยและความสามารถในการทำกำไรของบริษัทจดทะเบียนยังคงแข็งแกร่งตลอดช่วงเวลาแห่งความผันผวนนี้" นายจรัมพร กล่าว 
นอกจากนี้ ประชาคมเศรษฐกิจอาเซียน(AEC) ที่จะเกิดขึ้นในปี 58 รวมทั้งการปรับตัวทางเศรษฐกิจในภูมิภาคอินโดจีนที่ได้เริ่มขึ้นแล้วจะทำให้เกิดโอกาสอย่างมากสำหรับประเทศไทยและบริษัทจดทะเบียนในตลาดหุ้นของไทย